KIRJALLINEN KYSYMYS E-3797/98

esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle

(22. joulukuuta 1998)

Aihe: Espanjalaisen Ciudad Realin lentokentän sijainti

Syyskuun alussa tiedotusvälineissä kerrottiin Ciudad Realin lentokentän tuleva sijaintipaikka. Lentokenttää rahoittavat Aeropuerto de Ciudad Real S.A. -yritys ja Ciudad Realin kauppa- ja teollisuuskamari.

1. Tietääkö komissio minne tuleva lentokenttä sijoitetaan?

2. Tietääkö komissio, että valittu alue on yhteisön tärkeänä pitämä alue, jolla on elinympäristö- ja lintudirektiivien mukainen erityissuojelualueen asema?

3. Tietääkö Euroopan komissio, että lentokentän sijoituspaikaksi valitulla alueella sovelletaan maataloutta ja ympäristöä koskevista toimenpiteistä annettavaa asetusta (ETY) 2078/92(1), jolla luotiin tukijärjestelmä ruohoaroilla elävien lintujen elinympäristöä suojelevien maatalouden käytäntöjen käyttöönottamiseksi?

4. Onko lentokentän sijoituspaikka Euroopan komission mielestä ympäristölainsäädännön ja erityisesti seuraavien direktiivien mukainen:

a) Neuvoston direktiivi 85/337/ETY(2), annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista ja

b) Neuvoston direktiivi 92/43/ETY(3), annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta?

5. Voiko komissio ilmoittaa, miten asian kehitystä seurataan?

Komission jäsenen Ritt Bjerregaardinkomission puolesta antama vastaus

(5. helmikuuta 1999)

Komissio ei ollut tietoinen arvoisien parlamentin jäsenten mainitsemista seikoista. Se ottaa yhteyttä Espanjan viranomaisiin saadakseen asiasta tarkat tiedot.

Koska komissiolla ei ole tarkempia tietoja lentokentän suunnitellusta sijoituspaikasta, se ei voi vielä todeta, sijaitseeko kyseinen alue sellaisella lintujen erityissuojelualueella, joka luokitellaan luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(4) 4 artiklan mukaisesti, tai Natura 2000 -verkostoon ehdolla olevalla alueella, josta säädetään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY. Samoista syistä komissio ei voi vahvistaa, voiko kyseinen alue saada ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) 2078/92 mukaista tukea.

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY 2 artiklassa säädetään, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Säännöstä sovelletaan direktiivin liitteissä I ja II lueteltuihin hankkeisiin. Liitteessä I olevassa 7 kohdassa mainitaan vähintään 2 100 metriä pääkiitoradaltaan pitkien lentokenttien rakentaminen. Direktiivin 4 artiklan 1 kohdan mukaisesti liitteessä I mainittuihin luokkiin kuuluvien hankkeiden ympäristövaikutukset on arvioitava direktiivin säännösten mukaisesti ennen luvan myöntämistä.

Komissio katsoo, että kysyjien esittämä hanke voi olla sopusoinnussa Natura 2000 -verkostoon ehdotetun alueen suojelun kanssa, jos direktiivin 92/43/ETY 6 artiklan 3 ja 4 kohdassa säädetyt edellytykset täyttyvät.

(1) EYVL L 215, 30.7.1992, s. 85.

(2) EYVL L 175, 5.7.1985, s. 40.

(3) EYVL L 206, 22.7.1992, s. 7.

(4) EYVL L 103, 25.4.1979.